Imtella' Marzu 1, 2021 - Aġġornata 1 Ta' Marzu, 2021 4:59pm Rapport: Maria Muscat Bejn l-2010 u s-sena 2019, id-Dipartiment tar-Relazzjonijiet Industrijali kellu medja ta' tmintax-il każ fis-sena b'rabta ma' diskriminazzjoni fuq il-post tax-xogħol. Iżda mhux kull kumpanija tippermetti dan l-aġir tant li waħda mill-kumpaniji li ilha teżerċita tolleranza zero għad-diskriminazzjoni hija t-Trelleborg. Id-Direttur Maniġerjali ta' din il-kumpanija, Martin Hignett qal li rapport ta' diskriminazzjoni fuq il-post tax-xogħol jittieħed b'serjetà kbira. Il-fabbrika Trelleborg li fil-bidu li ġiet f'Malta kienet jisimha Malta Rubber u wara Dowty, tipproduċi xogħol tal-lakstu, u anki plastik, l-iktar għal sistemi marbuta mal-karozzi u anki roti elettriċi. Is-Sur Hignett qal li l-kumpannija li tħaddem 530 ħaddiem f'Malta bi tletin fil-mija minnhom nisa, tipproduċi xogħol għal kumpanniji kbar mad-dinja kollha. Qal li matul il-Covid il-kumpannija bdiet tħaddem il-ħaddiema erbat ijiem fil-ġimgħa iżda sabet appoġġ mill-Malta Enterprise biex setgħet baqgħet iżżomm l-impjegati kollha tagħha u ddiversifikat xi xogħol biex l-operat jibqa' għaddej Waqt żjara lil din il-fabbrika Żvediża, il-Ministru fl-Uffiċċju tal-Prim Ministru Carmelo Abela qal li fil-Jum Dinji kontra d-Diskriminazzjoni fuq il-post tax-xogħol, din is-sena se ssir ħidma biex jiġu ngaġġati uffiċjali ġodda mad-dipartiment tar-relazzjonijiet industrijali biex ikun żgurat li l-postijiet tax-xogħol jirrispettaw il-kundizzjonijiet tax-xogħol tal-ħaddiema. "Se jkun hemm tlett persuni li jħarsu lejn il-liġi tax-xogħol wara 20 sena li daħlet fis-seħħ, liġi li tħares 'il quddiem, importanti li sservina għaż-żmien li ġej, mhux biss li naraw jekk hemmx parijiet li joħolqu disrkiminazzjoni, imma liġi biex il-pajjiż ikun kompetittiv." Il-Ministru Abela qal li l-Gvern qed jaħdem biex il-liġi tax-xogħol tissaħħaħ skont id-direttiva għall-bilanċ bejn ix-xogħol u l-ħajja tal-Unjoni Ewropea li se tidħol fis-seħħ f'Awissu 2022. Fost il-bidliet fil-liġi li jirrigwardjaw il-ħaddiema, hemm il-ħlas indaqs għal xogħol indaqs, liġi li trid tkun ġusta ma' kulħadd u ma tiddiskriminax la minħabba ġeneru sesswali, la minħabba razza, reliġjon jew tħaddin politiku.